寄贈華清觀主大師
作者：文彥博
朝代：宋

paragraphs: 五城三洞朝真客，紫房名隸神仙籍。
玉案晨飡沆瀣精，椒庭夜飲流霞液。
姑山綽約冰雪容，亭亭霞外脫塵蹤。
飚馭狂遊紫貝閣，雲裝醉入白銀宮。
想陪桂父與金母，崑蓬春賞蟠桃紅。
愚亦放懷隨澹泊，崑芝茹朮希彭朔。
常秘六泥東竈丹，每求五色西山藥。
紫臺久判浮丘袂，錦州繡嶺三千里。
羽駕鸞驂未載逢，經年望斷函關氣。